Kommissionens forordning (EØF) nr. 3317/75

af 19. december 1975

om licitation for levering af butteroil opkøbt på Fællesskabets marked og bestemt for Den Arabiske Republik Ægypten som fødevarehjælp

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Økonomiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter [1], senest ændret ved forordning (EØF) nr. 740/75 [2], særlig artikel 6, stk. 7, og

ud fra følgende betragtninger:

Rådets forordning (EØF) nr. 1542/75 af 16. juni 1975 om levering af mælkefedt til en række udviklingslande og internationale organisationer inden for fødevarehjælpeprogrammet for 1975 [3] fastsætter blandt andet, at der stilles 1500 tons butteroil til rådighed for Den Arabiske Republik Ægypten; dette land har anmodet om levering af ovennævnte mængde;

af hensyn til situationen på smørmarkedet i Fællesskabet, skal leveringen af ovennævnte mængde sikres af disponibelt smørfedt på Fællesskabets marked i overensstemmelse med artikel 2, stk. 2, i Rådets forordning (EØF) nr. 1541/75 af 16. juni 1975 om fastsættelse af almindelige regler for levering af mælkefedt til en række udviklingslande og internationale organisationer inden for fødevarehjælpeprogrammet for 1975 [4]; det er derfor hensigtsmæssigt at afholde en licitation ifølge bestemmelserne fastsat i Kommissionens forordning (EØF) nr. 2660/75 af 20. oktober 1975 om udbydelse i licitation af leverancen af butteroil, opkøbt på Fællesskabets marked, som fødevarehjælp til en række udviklingslande og til Verdensfødevareprogrammet [5];

anvendelsen af forordning (EØF) nr. 2660/75 kræver dog visse præcisioner, især hvad angår fristen for indgivelse af bud og leveringsbetingelserne for butteroil;

de i denne forordning fastsatte foranstaltninger er i overensstemmelse med udtalelse fra Forvaltningskomiteen for mælk og mejeriprodukter —

UDSTEDT FØLGENDE FORORDNING:

Artikel 1

1. I overensstemmelse med bestemmelserne i forordning (EØF) nr. 2660/75 udbydes der i licitation levering til Den Arabiske Republik Ægypten af et parti på 1500 tons butteroil, fremstillet af smørfedt af fællesskabsoprindelse, og som ikke stammer fra offentlige lagre, og fordelt over tre partier på 500 tons.

2. Butteroil svarer, for så vidt angår kvalitet og emballage, til de i bilaget til forordning (EØF) nr. 2660/ 75 fastsatte forskrifter. Det emballeres udelukkende i dåser på 5 kg.

3. For så vidt angår påtegningen på emballagen, affattes den angivelse, der er nævnt i kapitel II, stk. 2, litra b), i foregående stykke nævnte bilag, som følger:

"Butteroil/Gift of the European Economic Community to the Arab Republic of Egypt for free distribution".

Artikel 2

1. Afskibningshavnen, der skal fastsættes i buddet, udvælges blandt Fællesskabets havne, som kan besejles af oceangående skibe og som har regelmæssig forbindelse med modtagerlandet.

Et bud kan kun angive en enkelt havn.

2. Leveringen i afskibningshavnen foretages på en dato, der fastsættes af det pågældende interventionsorgan, og som ligger efter den 10. og før den 28. februar 1976.

Artikel 3

1. Ved derogation af artikel 4, stk. 2, i forordning (EØF) nr. 2660/75, præciserer tilbudsgiveren i sit bud hvis dette udelukkende gælder et, to eller tre af de partier, der er udbudt i licitation.

2. Fristen for indgivelse af bud udløber den 6. januar 1976 kl. 12.00.

Artikel 4

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 1975.

På Kommissionens vegne

P.J. Lardinois

Medlem af Kommissionen

[1] EFT nr. L 148 af 28. 6. 1968, s. 13.

[2] EFT nr. L 74 af 22. 3. 1975, s. 1.

[3] EFT nr. L 157 af 19. 6. 1975, s. 6.

[4] EFT nr. L 157 af 19. 6. 1975, s. 4.

[5] EFT nr. L 270 af 21. 10. 1975, s. 11.

--------------------------------------------------